
RAPORT DE SPECIALITATE
privind  aprobarea asigurării continuității prestării activităților de salubrizare stradală și deszăpezire, activități componente ale Serviciului de Salubrizare în Municipiul Timișoara,  până la finalizarea procedurii de atribuire prin licitație deschisă, prin încheierea unui contract de achiziție publică de servicii, prin procedura de negociere fără publicarea prealabilă a unui anunţ de participare


Având în vedere Referatul de aprobare a proiectului de hotărâre al Primarului Municipiului Timișoara și Proiectul de hotărâre privind aprobarea asigurării continuității prestării activităților de salubrizare stradală și deszăpezire, activități componente ale Serviciului de Salubrizare în Municipiul Timișoara,  până la finalizarea procedurii de atribuire prin licitație deschisă, prin încheierea unui contract de achiziție publică de servicii, prin procedura de negociere fără publicarea prealabilă a unui anunţ de participare.
Facem următoarele precizări:

Serviciul public de salubrizare a localităților face parte din sfera serviciilor comunitare de utilități publice ce se desfășoară sub controlul, conducerea sau coordonarea autorităților administrației publice locale ori ale asociațiilor de dezvoltare intercomunitară, în scopul salubrizării localităților și cuprinde, așa cum prevede art. 2, alin. 3) lit. j și k,  din Legea nr. 101/2006 a serviciului public de salubrizare a localităților (republicată) și activitățile de măturat, spălat și stropit căi publice, inclusiv colectarea și transportul deșeurilor de pământ și pietre provenite de pe căile publice la depozitele de deșeuri, precum și a deșeurilor provenite din coșurile stradale la depozitele de deșeuri și/sau la instalațiile de tratare și  de curațare și transport zăpadă de pe căile publice și menținere în funcțiune a acestora pe timp de polei sau de îngheț.


Primăria Municipiului Timişoara intenţionează să încheie un contract de achiziție publică de servicii pentru activitățile menționate mai sus, în scopul asigurării continuității activităților de salubrizare stradală și deszăpezire a căilor publice în municipiul Timișoara pe o perioadă determinată pentru a face  față unei situații neprevăzute determinate de cauze independente de voința noastră în condițiile care procedurile de atribuire pentru viitorul contract de salubrizare stradală și deszăpezire au fost demarate odată cu semnarea contractului de prestării servicii nr.123/23.11.2022 încheiat cu SC Transilvania Outsources SRL pentru elaborarea conform prevederilor legale a Studiului de Oportunitate  și a Caietului de sarcini.


În data de 09.08.2023 Consiliului Local al Municipiului Timișora a dezbătut și a aprobat prin HCL nr. 339 documentația: Studiul de Oportunitate, Caietul de sarcini și modelul de Contract de delegare a gestiunii prin concesiune a activităților de măturat, spălat și stropit căi publice, inclusiv colectarea și transportul deșeurilor de pământ și pietre provenite de pe căile publice la depozitele de deșeuri, precum și a deșeurilor provenite din coșurile stradale la depozitele de deșeuri și/sau la instalațiile de tratare și de curațare și transport zăpadă de pe căile publice și menținere în funcțiune a acestora pe timp de polei sau de îngheț, și urmează să fie înaintată către compartimentul de achiziții publice în vederea pregătirii și organizării licitației publice, conform Legii 100/2016 privind concesiunile de lucrări și concesiunile de servicii. 


În conformitate cu prevederile art.8 alin.1 din Legea nr.51/2006 a serviciilor comunitare de utilităţi publice, actualizată, autorităţile administraţiei publice locale au competenţă exclusivă, în condiţiile legii, în tot ceea ce priveşte înfiinţarea, organizarea, gestionarea şi funcţionarea serviciilor de utilităţi publice, precum şi în ceea ce priveşte crearea, dezvoltarea, modernizarea, reabilitarea şi exploatarea bunurilor proprietate publică sau privată a unităţilor administrativ-teritoriale care compun sistemele de utilităţi publice. 


Autorităţile administraţiei publice locale au sarcina şi responsabilitatea de a asigura pe teritoriul unităţii administrativ teritoriale servicii de salubrizare eficiente şi de calitate. Serviciul public de salubrizare a localităţilor, se organizează pentru satisfacerea nevoilor comunităţilor locale ale unităţilor administrativ-teritoriale. 

Conform art. 14ˆ7 din Legea nr.101/2006 a serviciului de salubrizare a localităților prevede că: ”Activitatea de măturat, spălat şi stropit căi publice se atribuie împreună cu activitatea de curăţare şi transport al zăpezii de pe căile publice şi menţinerea în funcţiune a acestora pe timp de polei sau de îngheţ, în cazul în care la nivelul unităţii/subdiviziunii administrativ-teritoriale se organizează prestarea ambelor activităţi„.


Potrivit art. 104 alin. 1 - Paragraful 7 - Negocierea fără publicare prealabilă - din Legea nr. 98/2016 privind achizițiile publice, autoritatea publică are dreptul de a aplica procedura de negociere fără publicarea prealabilă a unui anunț de participare pentru atribuirea contractelor de achiziții publice de servicii în următoarele cazuri:

 lit. c.): ”Ca o măsură absolut necesară, atunci când, din motive de extremă urgenţă, determinate de evenimente care nu puteau fi prevăzute de către autoritatea contractantă, termenele pentru procedurile de licitaţie deschisă, licitaţie restrânsă, negociere competitivă sau procedură simplificată nu pot fi respectate„.

De asemenea, menționăm faptul că motivele de extremă urgență au fost detaliate în Referatul de necesitate și oportunitate, în vederea  aprobării asigurării continuității prestării activităților de salubrizare stradală și deszăpezire, activități componente ale Serviciului de Salubrizare în Municipiul Timișoara,  până la finalizarea procedurii de atribuire prin licitație deschisă, prin încheierea unui contract de achiziție publică de servicii, prin procedura de negociere fără publicarea prealabilă a unui anunţ de participare,potrivit prevederilor art.22, alin.4 din Legea nr.101/2006 a serviciului de salubrizare a localităților, cu nr. de înregistrare TMI2023-6021/28.08.2023.

În prezent activitatea de salubrizare stradală se desfășoară în baza Acordului-cadru nr. 17/11.02.2019 și a Contractului subsecvent de servicii nr. 144/29.12.2022. 

Valoarea Contractului subsecvent de servicii actual nr. 144/29.12.2022 se va epuiza în prima decadă a lunii septembrie și nu mai poate fi suplimentat, întrucât depășește valoarea Acordului-cadru; Operațiunile de salubrizare stradală nu mai pot fi asigurate fără contract încheiat, conform prevederilor legale.


Conform prevederilor art.7 alin 1 lit. b) din Legea nr.51/2006, republicată, care stipulează că serviciile de utilități publice sunt supuse regimului juridic al serviciilor publice de interes general, fiindu-le aplicabile obligațiile de serviciu public, printre care și continuitatea din punct de vedere calitativ și cantitativ, în condiții contractuale reglementate, coroborată  cu prevederile art.22 alin 4 din Legea serviciului de salubrizare a localităților nr.101/2006, republicată, cu modificările și completările ulterioare “ asigurarea continuității prestării serviciilor de salubrizare de către operatori, pe baza unor contracte  încheiate pe motive de urgență constituie o formă legală de prestare a serviciului, pe o durată strict limitată la perioada necesară pentru a face față situației de urgență, fără a fi necesară obținerea licenței A.N.R.S.C”, considerăm că este justificată extremă urgență, pentru care recurgem la atribuirea unui contract de achiziție publică de servicii prin procedura de negociere fără publicare prealabilă, pentru cele două activități specifice serviciului de salubrizare.


Pentru a asigura continuitatea activităților, în urma consultărilor și clarificărilor primite pe aceasta linie de la Autoritatea Națională de Reglementare pentru Serviciile Comunitare de Utilități Publice(A.N.R.S.C.)  prin Adresa cu nr. 978601/19.06.2023, am fost informați, că în vederea asigurării continuității serviciului pe perioada necesară finalizării procedurii de licitație, autoritatea contractantă poate proceda la atribuirea unui contract, pe motive de urgență, cu respectarea acelorași cerințe de calitate pentru prestarea serviciului stabilite în caietul de sarcini aprobat de către Consiliul Local al Municipiului Timișoara, prin aplicarea procedurii de negociere fără publicarea prealabilă a unui anunț de participare prevăzută la art.104 alin.(1) lit c) din Legea nr. 98/2016 privind achizițiile publice, cu modificările și completările ulterioare.


De asemenea, în conformitate cu prevederile art.93 alin.(4) din Normele metodologice aprobate prin HG 395/2016 cu modificările și completările ulterioare, potrivit cărora, „În situații în care se impune intervenția imediată, procedura de negociere fără publicare prealabilă a unui anunț de participare prevăzută la art.104 alin.(1) lit.c) din Legea nr. 98/2016 poate fi aplicată chiar dacă se desfășoară în paralel cu altă procedură de atribuire prevăzută de lege, prevedere stipulată de altfel și în adresa ANRSC.


Având în vedere împrejurările prezentate mai sus, faptul că termenele pentru inițierea, desfășurarea și finalizarea procedurii de licitație deschisă, ce urmează să se desfășoare în condițiile Legii nr.100/2016 privind concesiunile de lucrări și concesiunile de servicii, durează în timp și nu pot fi respectate până la încetarea contractului în derulare și intrarea în vigoare a noului contract de delegare a gestiunii prin concesiune, considerăm că sunt îndeplinite condițiile ce justifică extrema urgentă și, propunem: atribuirea activităților menționate mai sus, prin procedura de negociere fără publicare prealabilă, prevăzută de Legea nr.98/2016 privind achizițiile publice.

Inițierea procedurii de negociere fără publicare prealabilă, în condițiile Legii nr.98/2016 privind achizițiile publice, se realizează prin transmiterea unei invitații de participare la negociere însoțită de documentația de atribuire, către unul, sau ori de câte ori este posibil, către mai mulți operatori economici sau să se negocieze cu un singur operator, cu condiția ca operatorul respectiv să îndeplinească toate cerințele din fișa de date și din caietul de sarcini.
   
Potrivit prevederilor art.12, alin.(2) și (3) din Legea serviciului de salubrizare a localităților nr.101/2006, republicată, cu modificarile și completarile ulterioare, alegerea modalităţii de gestiune a serviciului de salubrizare se face prin hotărâri ale autorităţilor deliberative ale unităţilor administrativ-teritoriale, în conformitate cu strategiile şi programele de salubrizare adoptate la nivelul fiecărei localităţi, precum şi în conformitate cu prevederile Legii nr. 51/2006, republicată. Indiferent de modalitatea de gestiune adoptată, activităţile specifice serviciului de salubrizare se organizează şi se desfăşoară pe baza unui regulament al serviciului şi a unui caiet de sarcini, aprobate prin hotărâri ale autorităţilor deliberative ale unităţilor administrativ-teritoriale sau ale asociaţiei de dezvoltare intercomunitară, după caz, întocmite în conformitate cu regulamentul-cadru al serviciului de salubrizare şi caietul de sarcini-cadru, elaborate şi aprobate de A.N.R.S.C., prin ordin al preşedintelui acesteia.

Conform art.8, alin.3, lit.d^1 din Legea nr.51/2006 privind serviciile comunitare de utilități publice, cu modificările și completările ulterioare, în exercitarea competenţelor şi atribuţiilor ce le revin în sfera serviciilor de utilităţi publice, autorităţile deliberative ale administraţiei publice locale asigură cadrul necesar pentru furnizarea serviciilor de utilităţi publice şi adoptă hotărâri în legătură cu: aprobarea documentaţiei de atribuire, care va include obligatoriu proiectul contractului de delegare a gestiunii ce urmează a fi atribuit şi anexele obligatorii la acestea - în cazul gestiunii delegate.

Având în vedere prevederile legale expuse în prezentul raport, apreciem că proiectul de hotărâre  privind aprobarea asigurării continuității prestării activităților de salubrizare stradală și deszăpezire, activități componente ale Serviciului de Salubrizare în Municipiul Timișoara,  până la finalizarea procedurii de atribuire prin licitație deschisă, prin încheierea unui contract de achiziție publică de servicii, prin procedura de negociere fără publicarea prealabilă a unui anunț de participare, îndeplinește condițiile pentru a fi supus dezbaterii și aprobării plenului consiliului local.

